क्षेत्र के फिरोजपुर गांव में स्थित जनस्वास्थ्य विभाग के बूस्टर में बने पानी के टैंक में एक मरा हुआ गला सड़ा कुत्ता मिला है। पिछले कई दिनों से ग्रामीण इसी पानी को पी रहे थे। ग्रामीणों में जनस्वास्थ्य विभाग के प्रति गहरा रोष है और फिरोजपुर बांगर वेल्फेयर सोसायटी के सदस्यों ने इसकी सूचना ऑनलाइन व मेल के माध्यम से सीएम, डीसी सोनीपत व खरखौदा एसडीएम को भेजी है, ताकि जनस्वास्थ्य विभाग की लापरवाही पर उनके खिलाफ कार्रवाई की जा सके। सोसायटी ने आरोप लगाया है कि जन स्वास्थ्य विभाग के अधिकारी पेयजल सप्लाई की शुद्धता की तरफ कोई ध्यान नहीं दे रहे हैं। जिसके कारण गांव में पिछले कई दिनों से उस टैंक से पानी सप्लाई हो रही था, जिस टैंक में मरा हुआ कुत्ता पिछले काफी दिनों से पड़ा हुआ था जो गल सड़ गया था। संस्था के सदस्यों का आरोप है कि जनस्वास्थ्य विभाग के कर्मचारी यहां पर मनमानी करते हैं और ड्यूटी के दौरान शराब भी पीते है, लेकिन विभाग द्वारा कोई व्यापक कार्रवाई नहीं की जाती। ग्रामीणों ने जल्द कार्रवाई की मांग की है।